ՔՐԻՍՏՈՆԵԱՅԻՆ ՀՈԳԵԿԱՆ ԽԱՂԱՂՈՒԹԻՒՆԸ[footnoteRef:1] [1:  Խտացում՝ Կիրակի, 23 Դեկտեմբեր 2001-ին, Անթիլիասի Ս. Գրիգոր Լուսաւորիչ Մայր Տաճարին մէջ խօսուած քարոզին:] 


«Աստուա՜ծ, ներէ՛ մեղաւորիս մեղքերը» 
(Ղկ 18.13)

Մեղքի տիղմին յատակը գտնուող մաքսաւորին փրկութիւն հայցող աղերսանքն է սա, որ միաժամանակ ճշմարիտ աղօթքին սիրտը կը հանդիսանայ, երբ մեղքը թօթափելու ամբողջանուէր պատրաստա-կամութեամբ խոնարհաբար կը դիմենք մեր Տիրոջ՝ արդարանալու, սրբուելու եւ հոգեկան խաղաղութիւն գտնելու համար:
Անցեալ Կիրակի, այս նոյն տաճարին մէջ աղօթող հաւատաց-եալներս, առաքեալներուն հետ դիմեցինք Յիսուսի եւ ըսինք. «Աւելցո՛ւր մեր հաւատքը» (Ղկ 17.5): Պատահականութեան արդիւնք չէ որ այս Կիրակի, հին տարուան գրեթէ մայրամուտին եւ նոր տարուան լուսածագի նախապատրաստական հանգրուանին, Հայ հաւատացեալը մեր Եկեղեցւոյ սրբազան հայրերուն կողմէ կը հրաւիրուի ճաշակելու Քրիստոնէական կուռ հաւատքին վրայ խարսխուած եւ խոնարհ հոգիէ առ Աստուած բարձրացող աղօթքով ապահովուած հոգեկան անդորրին երանական քաղցրութիւնը:
Փարիսեցիին եւ Մաքսաւորին առակը պատմելով (Ղկ 18.9–14), Յիսուս մեզի կը պարզէ մարդկային դասակարգումի երկու ծայրայեղ բեւեռներուն ներկայացուցիչ տիպարները: Փարիսեցին Հրեայ կրօնական մեծագոյն այն խմբակցութիւնը կը մարմնաւորէր որ կը հաւատար թէ Օրէնքի խստիւ պահպանութիւնը, «հայրերու աւանդութեան» (Մր 7.13) տառացի գործադրութիւնը եւ անհատական բծախնդիր բարեպաշ-տութիւնը գրաւականն էին արդարանալուն եւ փրկուելուն: Իսկ մաք-սաւորը կը ներկայացնէր տիրակալ Հռոմէացիներուն կամակատար եւ կեղեքիչ տուրք հաւաքողը, որ ատելի էր իր ազգակիցներէն եւ որուն մինչեւ իսկ արգիլուած էր հասարակաց աղօթքին մասնակցիլ տաճարին եւ ժողովարաններուն մէջ:




Քրիստոս աղօթող փարիսեցին եւ մաքսաւորը կը դնէ Աստուծոյ արդար դատաւորի նայուածքին տակ եւ անոնց աղօթական փորձա-ռութենէն հետեւեալ կէտերը կը փոխանցէ մեզի.
Առաջին, տաճար երթալ եւ աղօթել: Միշտ Աստուծոյ տան մէջ բնակելու եւ աղօթքով Աստուծոյ հետ մնալու Քրիստոնեային կոչումն է սա: «Երկու հոգի Տաճար գացին աղօթելու» կ՚ըսէ Յիսուս, մեզի յիշեցնելու համար թէ պարտաւոր ենք Աստուծոյ տան մէջ գտնուիլ կանոնաւորապէս եւ մասնակցիլ հաւաքական աղօթքին՝ առանց կորսնցնելու անհատական աղօթքի սովորութիւնը: Երկուքին ալ ձգտումը ճիշդ էր ու նպատակը՝ լաւ. սակայն միայն մաքսաւորին աղօթքին ձեւը ընդունելի եւ բովանդա-կութիւնը հաճելի դարձաւ Աստուծոյ. որովհետեւ, «փարիսեցին մէկ կողմ կեցած, ինքնիրեն կ՚աղօթէր. «Աստուած իմ, շնորհակալ եմ քեզմէ որ ուրիշ մարդոց նման յափշտակող, անիրաւ, շնացող չեմ, կամ այս մաքսաւորին նման ալ չեմ: Այլ, շաբաթը երկու անգամ ծոմ կը պահեմ եւ ամբողջ եկամուտիս տասանորդը կու տամ»: Իսկ մաքսաւորը հեռուն կեցած, աչքերը առանց վեր բարձրացնելու՝ կուրծքը կը ծեծէր եւ կ՚ըսէր. «Աստուա՜ծ, ներէ՛ մեղաւորիս մեղքերը»: Աղօթքը մեր բարեմասնութ-իւններուն եւ բարեգործութիւններուն թուարկումը չէ. աղօթքը մեզ մեր նմաններուն հետ համեմատելու արժեչափը չէ. աղօթքը մեր մեղաւոր սրտին բոլոր ծալքերուն բանալն է Աստուծոյ եւ մարդկութեան ընդ-հանրական կարիքներուն մատուցումը մեր Արարչին, համաձայն Յիսուսի այն ուսուցումին որ կը յորդորէ. «Դուք նախ խնդրեցէք որ Աստուծոյ արքայութիւնը գայ» (Մտ 6.33): Ու արդարօրէն հարց կու տանք. Մաք-սաւորը բնա՞ւ բարիք չէր ըրած իր կեանքին մէջ: Ան խորապէս կ՚անդրադառնար թէ իր կատարած չարիքները աւելի ծանր կը կշռէին Աստուծոյ արդարութեան դիմաց եւ միայն զղջումով կրնար իր մեղքերուն քաւութիւնը խնդրել:
Երկրորդ, մեղանչել եւ ներողամտութիւն խնդրել: Տաճար երթալու եւ աղօթելու պարտաւորութեան ու խոնարհութեամբ արդարութեան ար-ժանանալու իրավիճակին կամուրջն է սա: Բոլորս ալ մեղանչական ենք եւ բոլորիս ալ շնորհուած է թողութիւն ստանալու պարգեւը. սակայն, այսօր-ւան ճաշու ընթերցուածի առաքելական նամակը մաքսաւորին նմանութ-եա՛մբ Տիրոջ երթալու եւ դիմելու հրամայականը կ՚ուրուագծէ, երբ կը վերյիշեցնէ մեզի. «Ուստի համարձակօրէն մօտենանք Աստուծոյ շնորհքի աթոռին, ողորմութիւն գտնելու եւ շնորհք ստանալու համար, որպէսզի անոնք մեզի օգնեն անհրաժեշտութեան պարագային» (Եբր 4.16): Համար-ձակօրէն՝ որովհետեւ մեր մեղաւորութիւնը ծածկելու պատճառ եւ առիթ չունինք. Յիսուս քաւեց մեր մեղքերը իր ողորմութեամբ, խաչի մահով եւ թողութեամբ. եւ առաւել, համարձակօրէն՝ որովհետեւ Աստուած մեզի Ս. Հոգիին որդեգրութեան շնորհը պարգեւեց մկրտութեան սուրբ աւազանէն եւ իր մարմնին՝ Եկեղեցիին անդամակցութեամբ: Եբրայեցիներուն Նամա-կին այս հատուածը Քրիստոսի քահանայապետական առաքելութեան շրջագիծին մէջ պէտք է ըմբռնել, որպէսզի շնորհքի աթոռը որպէս քրիստոնէական կեանքը աստուածահաճութեամբ ապրելու մշտական յարացոյց ծառայէ մեզի, որովհետեւ ունինք «Քահանայապետ մը, որ կրնայ հասկնալ մեր տկարութիւնները եւ կարեկցիլ» (Եբր 4.15): 
Երեք, խոնարհիլ եւ արդարանալ: Փարիսեցիին եւ Մաքսաւորին առակին վախճանական նպատակը պարուրող իրականութիւնն է սա: «Այս առակն ալ պատմեց անոնց, որոնք իրենք իրենց համար այն համարումը ունէին թէ արդար են եւ ուրիշները կ՚արհամարհէին» եւ «մաքսաւորն է որ արդարացած տուն գնաց» կ՚ըսէ Յիսուս. որովհետեւ, ապաշխարութեան մէջ է վաւերական խոնարհութիւնը: Իր անձնական օրինակը ցոյց տալով, Պօղոս Առաքեալ կը գրէ իր աշակերտին. «Մէկ բան որոշ է, եւ ամեն մարդ պէտք է գիտնայ, թէ Քրիստոս Յիսուս աշխարհ եկաւ մեղաւորները փրկելու համար. եւ առաջին մեղաւորը ես եմ» (Ա. Տմ 1.15): Կրնա՞նք Պօղոս Առաքեալին հետ խոնարհիլ ու մաքսաւորին հետ մեր կուրծքը ծեծելով ընդունիլ մեր մեղաւոր ըլլալը: Այն ատեն միայն Քրիս-տոսի աշխարհ գալը մեզի համար իմաստ կրնայ ունենալ եւ Յիսուսի պատռած մեղքի պարտամուրհակը կը նետուի բոլոր փարիսեցիներու հպարտ երեսին ու մեզի կ՚ապահովէ Երկինքի Արքայութիւնը:
Ահա ա՛յս է այսօրուան աւետարանական հատուածէն մեր քաղելիք դասը, որ մեզ կը տանի Աստուծոյ արդարութեամբ օծուն խաղաղութիւնը հաւաքաբար վայելելու ձգտումին՝ այս աշխարհի վրայ եւ յաւիտենական կեանքը ժառանգելու երանութեան՝ երկինքի մէջ: 
Քանի մը օրեր առաջ, «Աստուծոյ խաղաղութիւնը աշխարհի վրայ» թեմային շուրջ, Հրէութեան, Քրիստոնէութեան եւ Իսլամութեան բարձրաստիճան ներկայացուցիչները համախմբող միջազգային հան-դիպում մը տեղի ունեցաւ Պելճիքայի մէջ: Արամ Ա. Կաթողիկոսի բարձր տնօրինութեամբ, Նորին Սրբութեան հետ ներկայ գտնուեցայ այս համաժո-ղովին, ուր Վեհափառ Հայրապետը հանդէս եկաւ դասախօսութեամբ մը: Թէ՛ Վեհափառը եւ թէ՛ այլ մասնակցողներ շեշտը դրին Աստուծմով մարդկութեան շնորհուած ներքին խաղաղութեան վրայ, որ կ՚իրագործուի մի միայն առ Աստուած հոգեդարձով: Այս օրերուն, երբ Խաղաղութեան Իշխանին ծնունդը մօտալուտ է, մարդ ամեն բանէ առաջ կարիքը ունի ներքին խաղաղութեան, որուն հասնելու ճամբան քննական անդրադարձն է՝ մեր հոգեկան աշխարհին պրպտումով: 
Ժամանակին իտէալապաշտ երիտասարդ մը եղած է, որ ծեր տարիքին, մահուան անկողնին շուրջ կը խմբէ իր սիրելիները եւ հետեւեալը կը պատմէ. «Երբ առոյգ պատանի մըն էի կը խորհէի որ կրնամ աշխարհը փոխել. շատ փորձեցի փափաքս իրագործել, սակայն ձախո-ղեցայ: Քիչ մը ետք, երբ երիտասարդ դարձայ, մտածեցի թէ աւելի հեշտ է ապրած քաղաքիս վատ ընթացքը բարելաւել. աւա՜ղ, հոն ալ յաջողութիւն չարձանագրեցի: Հասուն մարդ դարձայ եւ անդրադարձայ որ կրնամ ձեռք բերած փորձառութեամբս ընտանիքիս կեանքը բարեկարգել. սակայն, այս ալ ապարդիւն անցաւ: Վերջապէս, երբ ծերացայ համոզուեցայ որ կեանքս անիմաստ անցուցի. որովհետեւ, գոնէ կրնայի ինքզինքս փոխել, բայց ա՛յդ անգամ չկրցայ կատարել»:
«Աստուա՜ծ, ներէ՛ մեղաւորիս մեղքերը» ըսելու ամբողջական գի-տակցութեամբ եւ քաջութեամբ բաժնուինք այս սուրբ տաճարէն, որպէսզի նախ մեր անձերը կերպարանափոխենք՝ Աստուծոյ ընդունելի դառնալու եւ մեր շրջապատին օրինակ ծառայելու համար, որպէս հին տարուան հաշուեփակ եւ նոր տարուան մեկնակէտ. որովհետեւ, Տէրը «տնանկներուն աղօթքը մտիկ պիտի ընէ» (Սղ 102.17):
 
    Նարեկ Ծ. Վրդ. Ալեէմէզեան

